KIRJALLINEN KYSYMYS P-1555/99 esittäjä(t): Roberto Bigliardo (TDI) komissiolle. UCLAF:in tutkimus.



Virallinen lehti nro 219 E , 01/08/2000 s. 0009 - 0009



KIRJALLINEN KYSYMYS P-1555/99 esittäjä(t): Roberto Bigliardo (TDI) komissiolle (1. syyskuuta 1999) Aihe: UCLAF:in tutkimus Onko Euroopan komissioon kiirinyt eräissä merkittävissä tiedotusvälineissä esiintynyt tieto, että tilintarkastustuomioistuimen jäsen Bernhard Friedman on pyytänyt Erkki Liikasta (joka on jäsenenä myös uudessa komissiossa) selvittämään miksi Euroopan humanitaarisen avun toimiston (Echo) entistä johtajaa vastaan nostettu kurinpitomenettely on keskeytetty? Friedmanin mukaan kurinpitolautakunnan päätös on ristiriidassa komission petosten vastaisen yksikön UCLAF:in tekemän tutkimuksen kanssa. UCLAF:in mukaan Echon entinen johtaja oli allekirjoittanut kolme neljästä Echo-skandaalissa (100 miljoonan Belgian frangia katoaminen Bosniaan tarkoitetuista varoista) esillä olleesta sopimuksesta. 1. Voiko komissio tarkentaa onko entisen johtajan syytteistä vapauttanut kurinpitolautakunta ollut täysin tietoinen UCLAFin kertomuksesta? 2. Jos ei, miksi lautakunta ei käynnistä kurinpitomenettelyä uudelleen Euroopan yhteisöjen virkamiesten henkilöstösääntöjen liitteen IX 11 artiklan mukaisesti? 3. Miten henkilöstöpolitiikasta vastannut komission jäsen Liikanen on menetellyt selvittääkseen vastuukysymykset Echo-skandaalissa, jossa merkittäviä summia Euroopan yhteisöjen talousarviosta katosi tai käytettiin väärin? 4. Onko komissio sitä mieltä, että Euroopan kansalaisille tämä tilanne voi näyttää siltä, että komission eroon johtanutta skandaalia yritetään peitellä? Vastauksia pyydetään kiireellisesti. Neil Kinnockin komission puolesta antama vastaus (11. lokakuuta 1999) 1. Kurinpitolautakunta on ollut täysin tietoinen UCLAFin 18 päivänä toukokuuta 1998 päivätyn kertomuksen sisällöstä. 2. Jotta kurinpitomenettely voitaisiin käynnistää uudelleen, täytyy ilmetä uusia seikkoja, jotka perustuvat oleellisiin todisteisiin. Tässä vaiheessa komission tiedossa ei ole uusia seikkoja, joita kurinpitolautakunta ei olisi ottanut huomioon. 3. Henkilöstöpolitiikasta vastaava komission jäsen on nimittävä viranomainen, jolle on annettu toimivalta käynnistää kurinpitomenettely ura-alueiden A1 ja A2 virkamiehiä vastaan, jos se on tarpeen todisteiden perusteella. Tuolloin asiasta vastuussa ollut komission jäsen päätti toimivaltaansa käyttäen käynnistää arvoisan parlamentin jäsenen kysymyksessä mainitussa tapauksessa kurinpitomenettelyn ura-alueen A1 virkamiestä vastaan. Aloitettiin myös toinen menettely, joka johti erään virkamiehen erottamiseen, ja kolmas menettely, joka on vielä käynnissä. Lisäksi muun kuin Echon henkilöstön osalta vastuukysymysten selvittäminen on antanut syyn käynnistää kaksi muuta kurinpitomenettelyä, joista toinen on parhaillaan käynnissä ja toinen on lopetettu päätöksellä alentaa asianosaisen virka-asemaa. 4. Komissio painottaa sitä, että kurinpitoasioissa virkamies katsotaan syyttömäksi siihen saakka, kunnes häntä vastaan on ryhdytty lopulliseen kurinpitotoimenpiteeseen. Siitä kun on havaittu tosiasioita, jotka antavat syyn epäillä petosta, mahdolliseen päätökseen virkamiehen rankaisemisesta kuluu myös aikaa. Tähän saattaa kulua suhteellisen paljon aikaa, mutta on tärkeää panna merkille, että kurinpitomenettelyissä täytyy aina kunnioittaa oikeutta puolustukseen yleisen oikeudenmukaisuuden periaatteen vuoksi. Mitään ei ole aiottu peitellä, eikä mitään peittelyä tapahdu. Menettelyä täytyy noudattaa asianmukaisesti kaikissa tapauksissa, ja suuri yleisö, joka arvostaa perusteellisuutta lain ja sääntöjen toimeenpanossa, ymmärtää sen hyvin.